Hlina, Alojz, poslanec NR SR (2014-06-26):
Ďakujem veľmi pekne. Vážená pani predsedajúca, vážené kolegyne, kolegovia, tento návrh zákona nesťahujem samozrejme, lebo je stále aktuálny. Ten predchádzajúci hovoril o tom, že sa máme vrátiť tam, kde sme boli. Aspoň čo sa týka výrubu, chvalabohu, sa to podarilo. Tento návrh zákona definuje to, že Štátne lesy môžu zameniť, vymeniť svoje pozemky, a ako to býva dobrým zvykom, tak sa to stalo predmetom rôznych špekulácií. Žiaľ, jeden z najvypuklejších prípadov vám poviem a už som ho tu nie raz hovoril, je Pečniansky les. To znamená, priamo pod oknami poslancov, priamo pod oknami poslancov ulúpili 24 hektárov lesa. Zámena lesa, meter štvorcový mal cenu bieleho rožka v hypermarkete. Taká bola cena, za ktorú sa to zamieňalo. Každý nech si spraví svoju predstavu, že kam sme až schopní zájsť. To, že sa nám títo barbari a lúpežníci dostali pod okná, to znamená, okrem iného hovoria aj o tej arogancii a o tom, že majú predstavu, že môžu. Lebo v tejto krajine môžeme všetko. Sám som zvedavý, jak to dopadne. Robíme, čo môžeme. Bojujeme, aby sa celý ten proces, nezvratný proces ulúpenia tohto lesa zastavil. Prebieha v súčasnosti súdny spor. My sme, ja som dokonca inštaloval obrovskú vlajku, ak by niekoho niekedy zaujímalo, lebo však ináč sa to nedozviete tu v tejto krajine. Už, no, pre túto chvíľu to nebudem komentovať. Filtre informačné sú nastavené. Ak vás niekoho zaujalo, prípadne kto prechádzal po Moste SNP a že je tam stožiar, obrovský stožiar s vlajkou, tak to je stožiar, ktorý symbolicky chráni ten Pečniansky les. Je to podľa mojich vedomostí najväčší vlajkový stožiar na Slovensku. Je tam a bude tam dovtedy, pokiaľ bude prebiehať súdny spor o tento Pečniansky les. V prípade, že by náhodou Slovenská republika prehrala, čo verím, že prípadne nájdem aj podporu tuná medzi poslancami, to už je jedno, odkiaľ sú, že, lebo to bude aj našou vizitkou, hej. Že v prípade, že sa celý tento podvod dokoná, hej, že ulúpia 24 hektárov lesa pod oknami parlamentu, kde cena bola, cena metra štvorcového bola cena bieleho rožka v hypermarkete, tak to bude aj našou hanbou. To bude aj našou vizitkou. Tak verím, že by sme sa v niečom mohli spojiť, že budeme veľmi pozorne sledovať celý ten proces a nedovolíme, aby to nastalo. To bude hroznou vizitkou. Takéto veci si podľa mňa nedovolia už ani v rovníkovej Afrike. Naozaj, to sú veci, ktoré sa už nedejú. A to, že sa to udialo u nás, je hroznou vizitkou a môže to byť obrovským precedensom. Na elimináciu podobných javov, tak to nazvem, by pomohla slúžiť aj táto novela zákona o lesoch, v ktorej navrhujem, aby pri určitej výmere, v návrhu zákona je 20 hektárov, o tejto zámene a výmene rozhodovala vláda. Doteraz o tom rozhoduje, teda schvaľuje, rozhodujú o tom Štátne lesy a schvaľuje to aj nadriadený orgán, teda ministerstvo pôdohospodárstva, to znamená, daný v tom čase minister. A návrh je, aby nad výmerou 20 hektárov o tom rozhodovala vláda. Ja si myslím, že vláda už nemá toľko práce, ako by sa možno niekomu malo zdať, že by mohla chvíľku posúdiť aj takýto návrh, lebo tým preberá aj politickú zodpovednosť. To treba jasne povedať, že my musíme aj pomenovať, že niekto, nevylučujem, že zoberie na seba tú politickú zodpovednosť. Lebo teraz sú napríklad pripravované zámeny Chopku. Celá južná strana Chopku sa má zameniť, časť Vysokých Tatier sa má zameniť. Otázka stojí, viete, keď to zamenia Štátne lesy a podpíše to Jahnátek, tak premiér Fico sa môže zahrať za spravodlivého, že o tom nevedel, odpáli pred voľbami pána Jahnátka, že čo to podpísal, ešte teda, že. Ale už ten proces je ireverzibilný, už je nezvratný, už sa to nebude dať meniť. Ak prípadne je to občanom jedno, že už aj Chopok predáme, nech sa páči. Lebo už Chopok, potom Kriváň, Gerlach a myslím, že teda časť toho, tých Tatier, neviem či sa aj netýka časti štítov, naozaj tých najvyšších štítov vo Vysokých Tatrách. Nech sa páči. Pokiaľ chcete predať Chopok, pokiaľ chcete predať Gerlach, Kriváň, nech sa páči. Len, prosím vás, mňa do toho neťahajte, ja s tým nič nechcem mať. To znamená, robím to, čo môžem pre to, aby som tie procesy zobjektívnil. Zobjektívnil z toho pohľadu, že v prípade, že rozhodne o tej zámene vláda, tak môžeme hovoriť, že to je politická vôľa väčšiny v danom čase. Lebo vláda vládne na základe výsledkov volieb, predstavuje väčšinu a má to určitú reprezentatívnosť v sebe, ktorú my, demokrati, by sme mohli prípadne akceptovať. Môžeme to nejak eticky, morálne, ale kto už by sa takýmito pojmami dneska zaoberal? Čiže naozaj je potrebné. To nielen Chopok, to je napríklad, ja som si dal robiť cez interpeláciu pána Jahnátka, že aké sú pripravované alebo aké sú zámery alebo kto ponúka alebo o čom sa rozpráva z pohľadu zámen. A by ste neverili. Celá Liptovská Mara sa stala obrovským sústom a veľmi je cenená. Tam je myslím päť alebo šesť pripravovaných zámen. Všetky sú nad 20 hektárov. Je to veľmi cenné sústo. Zistili to viacerí. Nech sa páči, nech to má avšak nejakú reprezentatívnosť. Nech o tom rozhodne vláda. Vláda povie, že chce predať polku Chopku, nech sa páči. Potom nech sa ľudia pýtajú vo voľbách alebo nech jej dajú vysvedčenie. Takže ten návrh hovorí o tom, že pokiaľ je výmera zamieňanej pôdy štátnych lesov, to znamená, fakt, naozaj ešte aké čosi tu ešte tomuto štátu patrí okrem chodníkov, nad 20 hektárov, tak je potrebné, aby, aby o tom rozhodla a verifikovala vláda Slovenskej republiky. Myslím si, že to je nadmieru dobrý, dobrý návrh, v zásade neškodný, len zreprezentatívňuje to rozhodnutie. Ďakujem veľmi pekne.